
			Juan García Gómez

			Guenda Riui’Diidxa

			Ti bigarii cayuuni riidxi lu ti yaaga guié’. Rabi bidola gui’ laame: 

			• biete de racaa ne bisaana de gunilu ridxi, ma cuchiichilu naa. 

			• cayuunda. Qui riula’dxilu la? 

			• nganga guendaruunda la? Pa lii ruundalu naa ruyaa.

			Nguee cayaca ora bidxiiña ti biguidi’. Bizuguaa ne bichiaa ca xhiaa ne naa: 

			• xiindi cayiui’tu naniixe. 

			• naniixela, co’, bicaabi bidola gui’ . Ridxi cayuni bigarii ma cuchiichi naa. Ne laaca cuchiichi guiraa mani huiini nuu cheri.

			Raquee nuucame gudi’di goxooñe ti berelele. 

			• racaa zee stobi, naa bidolagui’.

			Cue’ yaga huiinique, lade caadxi gui’xhi’, ca ti bichube’. Cucaadiagasi.

			Chaahuiduga bidxiña ti beenda yu, gundisa huiini ique, biyadxi ne naa: 

			• xi caya’ca rari. 

			• gaxhti cayaca, naa biguidi’. Ma uca. Ra bedandaya ma cani’saaca’ bidolagui’ ne bigarii. 

			• xi pur. 

			• mapeca biaanda naa. Naa rari nuaa sicaru, cayuya cuzaani gubidxa ne nayeche nuu guidubi cheri.

			Raquee nuucame, maalasi bidxiña bia’qui’. Guiraacame bidxiibicame. 

			• xi cayunitu rari, gunaba diidxa. 

			• cayiuidu diidxa, bicabi bidolagui’. 

			• xiñee cayiuitu diidxa. Qui ganatu nuu xhtale dxiiña ni aca la? 

			• nagasi ma chuudu, bicaabicame bia’qui’. 

			• qui tide sti tiru ne guuya laatu rari. Ma biinatu la?. 

			• maa, bicabi guiraacame.

			Casi biree bia’qui’ bedandaa ti bigose. Nayaase laana casi guiraa bigose. Biuu ladecame ne naa: 

			• ma gudiide numba ne biiya laatu. Xiindi cani’saatu. 

			• naa rabe bigarii igaani ti ma cuchiichi ridxi sti naa ne ma cuchiichi guiraa mani huiini.

			• qui ruchichidime naa, na bigose. Riulaadxe ridxi stiime ti zacaa nanna nuu tuuxa cheri. Qui riulaadxe chuaa stuube’.

			• naa laaca riulaadxe ridxi stiime, na berendxinga. Pa guiruti tu guni riidxi, rului’ guiruti nu’u.

			Raquee nuucabe gudi’di ti beenda gubizi, bianadxii, biiya laacame, biniibi ique ne zee. 

			• nga xi cayaca, naa bigose. 

			• canadxiichi stuubi, naa ti bidxigui nanda raquee.

			• yanna ya’, na ti cha’ca’ caa lu ti yaga coco. ¿racaa guiaanatu guiduubi dxi, la? La acapuraa. Racaa ma zeeda bia’qui’. Cayuuya laa de rari.

			Guiraacame bixooñecame, biyuubicame dxiiña ne bisaanacame guendariui diidxa que sti dxi.

			(guiropa ndaa.)

			Bibigueta bia’qui’ ne gudi’di lu neeza queca. Bizuhuaaadxi raquee ne biiya guiaa ne guete’. Qui ñuuya guiruti’. Beenda yu nucachilu. Qui riniibi. Maala si gulee lu beenda gubizi. Zedarieeque. Naduxhu lu. 

			• ¿ma zeecala? Naa 

			• maa, naa bia’qui’. 

			• qui zanda guiaanaca stubica’. Pa cadi cundaachilu, ruunica ni racala’dxica’. Ma xadxii cani’ saaca’. Naaca’ cayiui’ca diidxa. Pa gusaananu gunica ni naaca, uidxegaa zalaadxica laanu. 

			• ngaa uaaxa qui zanda, bicaabi bia’qui’. Rarii laanunga ruse’ndanu. Qui zandadi quibacabe iquenu. 

			• xi zanda guninu, rabibe beenda gubiizi. 

			• naa la rabe naquiiñecame tu gapa laacame, ne tu qui guuna, quixeni. 

			• xi ca iquelu’. Guni’ bia’qui’ sti tiru. 

			• cuiidxinu ca beedxe’. Laaca saaca cheri ne gundaachica’, gu’yaca’, gapaca’ ne quiñeca pa caquiiñe. 

			• zuninaaca’, naa bia’qui’. 

			• ngape nga caquiiñecame. Ora ma acanaa chupa chonna, ora quee jma ziuu dxiibi laacame ne ma qui ziuicame diidxa laadecame. Diidxa nga quite ique guiraacame ne pa acacame tobisi, jma nagana guzuubacame stiidxanu. 

			• jneeza ni cani’lu, naa bia’qui’. Yanadxica cuiidxini guiraa beedxe gueeda ne guunica casi caniu. 

			(guionna ndaa.)

			Chahuidugaa biree beenda yu de ra nucachilu. Biiyadxi pa guiruti nuu. Ne dxiibi napa, quepe ganda guiniibi. Ucuaa bi ne bizulu biniibi lu neeza ni chinee laa guiree de raquee. Cadi zitu zee, maalasi bidxiña bigose ne rabi laa: 

			• paraa cheu. Zulua’ zeelu nagueenda. Cuxooñelu la? 

			• bichiibilu naa, bicaabi beenda yu. Naa rabe bia’qui’ nga cani’nee naa. Uandii. Ziaa nagueenda nagueenda, pa ganda guinieniaa guiraa maani’. Güeniaa laaca guiraa ni binadiaga nagasi. Nuaa nucachelua’ racaa, maalasi bedandaa bia’qui’ ne beenda gubiizi ne guní’saaca’. Riquiiñe ganna guiraa maani ni biuicame, guiraa ni chigunicame. Yanna zanda acaaneu. Lii jma nagueenda rieelu’. 

			Guipapalu’ ne cheelu’ chitiidxilu’ guiraaca guidxiñaca ra nuu yaaga bio’ngo. Cadi gueedacame rarii purti zandaca ibigueta bia’qui’ ne beenda gubiizi. Ndani gui’xhi’, ra zuhuaa yaaga bio’ngo, raquee zanda guidxiñacame, ti zacaa gabe guiraacame ni binadiaga’. ¿Zanda gunilu ni la? 

			• zaanda pue, bicaaabi bigose. Nagasi chi gutiide diidxa ti gannacame. Pora gabe laacame. 

			• na raabe uadxi; cadi uadxi dxita, ti qui guinaaze gueela laacanu. Ma nannu, lu elacahui qui zanda guninu gasti’ ne zacaa zadu’yanu tu laa nu’u. Dxiiña stiinu naquiiñe stalepe biaani’. Ne stobi, naa beenda yu rabi laame. Ra cheecame cadi icaacame neeza nayaa, neeza ra nuu stale guie’. Ma nannu’, lu neeza ca

			NI NAA IQUENU LU GUENDARIUI’ DIIDXA UCUA.

			Guendanabani st binni ndani ca guidxi nahuiini ne guidxi naroba, rului’ni casi guendanabani napa guiraa mani ndani inticasi gui’xhi ne gui’xhiro’. Ruyuubica ganda guibaanica’. Binni guidxilayu,dede ma xadxi, ne guendabiaani uato’panu xhtale guenda nanaa ni uayacanee laanu gapanu t guendanabani jma nuxhpiaani, ra guiraa binni zanda guini’ ne cuii tu laa guseenda laa. Ne zacaa uayanda, ne guiraa ni racanee gului’ xiinga aca’, yenee guiraa binni guibaani jma sicaru sin guchiichi cabe laa ne sin guchiichi stobi. Dxique, ma xadxi, ora guninaacaabe tuuxa, laa jma runinaa ne cadi bia’ca bí’nicabe laa Chaahui dugaa, gudi’di dxi ne iza, binni runinaa bia’ca runinaa cabe laa. Chahui chahui bibaanica jmape sicaru, t guiraa ni nannaca’ ucanee, t zacaa guirut zuquiixe stobi, laape’, ni guunicabe laa. Rinee ni ra nuu tu ruseenda ne rusaanani lu naaca’, t zacaa guihuiini tu qui ñuuni jneza ne zacaa quiixeni. Ma guirut zanda guquiixe stobi laape, ni bi’nicabe laa, t pur nganga nuu tu ruseenda ne ca diidxa caa ni ruzaani ne rusiaa ni raca. Bihuini chaahuiduga guiraa ni risaca ne guiraa ni napa binni rusisaca laa dede dxi gule. Yanna, ca dxi nabaaninu, guenda ruseenda nuu lu naa binni. Zanda guiniinu sicarii: guenda ruseenda riree de lu naa guiraa binni ne riaanani lu naa tu racala’dxi guiidxi chu’ ni ne de racaa riree guiraa diidxa nuuxhpiaani ni racane gului’ guiraanu saanu. Guenda ruseendari, nuuni lu naa binni, ne laaca nuuni lu naa guiraa ni nana. Ndii ma gadxe. Nuuni lu naa tu laa napa stale bidxichi. Lu naa ca ni reuseenda guiraa binni, nabaqui xhquendanabani lu naa Diuuxi. Lu naa guiraa tu rucaa ne riui’ ni rizaaca. Guendaruseendari rieenenu laa, casi t stpa ni napa tuuxa, t zacaa acanee stobi. Ne ora rininuni de ca ni ruseenda guiraa guidxi, cuze’tenu acaneeca guiraa binni. Ndani ca gui’xhi’ ne guixhiro’, cadi nagana nga guieenenu tuunga ruseenda. Ruseenda ca ni jma nadipa’, jma nagueenda ne jma nexhenaa. Ne ñanda ñaabinu, cadi zacaca nga racani lade binni nabani ndani guidxi. Nisi nga cadi uandi de dxandipe’, t laaca ridu’yanu zaqueca raca lade binni; neca rucachicani t qui guihuini de que zacaani, ne pa ganda, qui guihuini tu cayuunini. Nuu lade binni tu ruuni ni racala’dxi’ t nadipa xhpidxichi. Laaca nuu tu ruuni ni na, t nuu lade binni ni naa jma risaca o laaca nuu lade ca binni ni zuuba lu guendaruseenda. Ridxaa o racachaahui ca diidxa ni caa ni rului’ neza, t zacaa racaneecabe t binni o caadxi binni nuu jma gaxha de laacabe. Ni biuinu lu guenda riui’ diidxa, racala’dxi gului’, neca uaxie’, ni cazaaca lade binni ni nabaani ndani guiraa guiidxi. Casi bizuluu ca diidxa ca, bihuini cayaca ridxi. Ridxi raca, t zacaa guirut zanda güii diidxa, qui zanda ucaa diaga ne zacaa guirut zanda güii, xiinga cayaca ne cayaadxa de dxandii ndani guiidxi. Ridxiri rutaagu lu guendabiaani, t cadi guzaani lu guendanabani Laaca rihuini nuu caadxi maani’ riula’dxica riidxi, t ruyaca’ ndani guidxi nabeeza stale binni, ne guirut rulaabi laaca’. Laca nuuca stuubica’. Ne cadi nuusi stuubi ca binigoola. Laaca nuu stubi, ca ba’du’ xhquiidi, ca ba’du’ uaniisi ne ca binni uayala, t guiraa guiba cuubi nuuxhpiaani ni uayaca yanna ne riquiñeca, t guuni binni dxiiña jma nagueenda ne sicaruu, laaca riquiiñeca para quite ba’du’, ne cadi ba’dusi. Napacani guidubidxii lu naaca’ ne zacaa ma qui rini’neeca guirut’. Neca riquiiñe guiraa ca guiiba cuubi ri’, zaqueca riquiiñe guini’saacabe, guini’cabe ne stobi, guini’cabe ne binni. Galaa ne galaa, nganga nuu jneeza. Guiquiñecabe ca guiibaca ne guini’ neecabe stobi, ndinga ni racala’dxi bigose ora na, naa riulaadxe ridxi. Laaca rihuini stpa st ca ni ruseenda, pa guliicabe laaca o pa gudxi’baca lu guendareuseenda ne stpa. Qui ruuyaca binni. Ruuyaca nisi dxiiña’. Ne nannaca gu’yaca binni ora si caquiiñeca’ cuiicabe laaca t guseendaca’. Riaanda laca binni nga runi xhquendanabani gapa xhcu, ne laaca laa ruza’ xhquendabani jma sicaru. Ora rini’ca de binni, nisi rugaabaca. Ne rini’ca panda de t gayuaa napa dxiiña ne panda qui gapa; rini’ca de ca ni napa xhtale bidxichi , pa napaca uaxie’ o pa ca qui gapa gaxht’. Zacaa binni nuu para si ugaabacabe laaca. Rini’cabe nabee risaca ra runiibicabe stale bidxichi guidxilayu. Ne laaca riui’cabe de guiraa ni raca, ridoo, ne napa guiraa ca guidxi ra ruseendacabe, ne laaca riui’cabe guiraa ni nuza’binu ca guiidxi jma nadipa ni rutiñe bidxichi laanu, ne guiraa ni cayaca ra riguite binni bidxichi sti ne cangape nga ca ni runinaa laanu. Uandi xhtale de ni riui’cabe raca ne risacaca’, nisinga rusiaandacabe ni jma naquiiñenu. Qui ruuyacabe ximodo nabani binni dxi ne dxi; ne pa ruyacabe qui rulaabicabe. Dxi zidi’di, jma stale binni qui gapa dxiiña; ma qui gapa pa raa cu’ naa t ganda guibaani, ne pa napaca xiixa, de guiraani riaxhaca’’ ne laaca de riguixeca’ saca napaca liidxica’. Ca ni ricaa guendaruseenda de lu naa binni, ora ma nacaca’, jma ruunica pur ca ni napa bidxichi ne qui ruuyaca pur ca ni qui gapa gaxht ne caquiiñe. Pa zacanga neza chi nee ca ni ruseenda, zanda gabinu, nezaca zinee laanu guini’tnu ne guiluxe nadipa guendaruseenda nuu lu naa binni. Guendaruni jneeza nga guendanabani st guendaruseenda. Ora ca ni ruseenda runica pur laasica’ ne qui rulaabica’ gu’yaca’ pur ni qui gapa gast’, naro’bape cucheeca’. Qui ridxichi binni, t zidi’di dxi, jma stale bidxichi napaca’. Nga zandaca napacani jneeza o cadi jneeza ( nga riquiiñe güinu laa st dxi ). Ridxichicabe t rusiaandaca ne qui rizala’dxica dxiiña bicaabicabe laaca, gu’yaca guiraa ni cayaadxa ne caquiiñe stale binni. Guendariuu sicaru, cadi racani purtsi ca ni ruseenda ruunica dxiiña stica’. Laaca riquiiñe dxiiña ne guendabiaani st guiraa binni para acani. Dxandi ora ricaa tuuxa guendaruseenda, zandaca ruuni dxiiña sti, ne laaca nuu tu laa qui runi gast’. Laaca uandi, stale de laanu, stale binni, qui rulaabi ne qui ruuni pur sananda gu’ya’ aca ni racala’dxi. Guuni stobini, t laa nuu xhiiña. Raringa raabinu caquiiñe gatanaanu, guidu’yanu, chuunu ne guiupanu, saanu, t zacanga riasa t guidxi. Ra gudi’di stale iza , ma randa ribiinu tu laa guseenda laanu ne nganga neza ma guzaanu. Yanna Caquiiñeru guiniisinu lu guendarapa . Cadi cueezanu ca ni ruseenda guuyaca aca chaahui guiraa guendananaa stinu. Guunica dxiiña stica, ni bicaabinu laaca, ne pur acani sanandanu, pa ganda guiraa dxi. Ra cabeezasinu gu’yaca guiraa ni cayaadxa, ne qui ruuninu gast, racanga rihuini ca’ru guiniisinu. Ca ni ruseenda caa iqueca, laacanga gudiica ni caqui’ñenu; ne laanu nisi cabeezanu gudiicabeni laanu. Ndinga raca de ma xadxi. Riquiñe guxhelenu neza, casi na ni runda diidxa sicaru. Nabe riquiiñe. Guiraa neza cabeeza guixele ne aca chaahui. Ne racaca ora laanu rizaanu, ne oraquepe ridxeelanu stale guendananaa nahuiini ne narooba. Ra rizaanu, zanda chindaanu o laaca qui zindaanu ra ziuunu, rape ucua iquenu guidxaacanu. Luu ca diidxa ni biuinu, ridu’yacanu ca neza ri. zeedaca de guiraa laadu. De ra nuu stale tu qui rini’ casi laanu, ne qui rizaa xhquendabiaani casi sticanu. Lu neza ni riza, ca ni racala’dxi gapa t guendanabani cubi, raqueca rizaa stale tu laa racala’dxi guchiiña, guninaa, gunidee ni nuu jneeza, icaa st stobi sin guni dxiiña, gusiguii. Ngueruni nacacani neza nagana,. Ni nacasi riquiiñe acani, t ganda guidxaa guendanabani ne aca jma sicaru. Ne zacaa zanda guiniinu raca, ni racala’dxi guiraa, ora ruta’gunu stpa, guendaranaxhii, ni racala’dxinu ne guiraa xhquendabiaaninu. Yagaro’ rabi laanu pa bia’nga nadipa ra’canu, ora rinda xhcunu lu guendanabani st binni, ra acanee saacanu, ra guidu’yanu aca jneza, ra riuinu diidxa, ra ruca’diaganu stobi, ra racanu tobisi, nganga runi laacanu nabee naguidxi ne guirut ne gast zanda gusaaba laanu. Lu guenda riui’ diidxari, laaca ridxeelanu guendanadxaaba ni runi ni rapa gaana ne rizaa ra racala’dxi’. Rihuini, ra cayuninaacabe stobi, cacaabe sti o cusieequecabe diidxa jneeza t zacaa zanda gaxhacabe sti stobi . Rihuiinini lu ca bidigui’ ni re’ca rini, t naaca zacanga napaca jma stpa. Rizaa ne ruxooñe guiraa guendanadxaaba nuu ndani ladxido’ binni. Ngue runi riquiiñe guiraa ni sicaru, casi guendariui’ diidxa ne guendabiaani, t zacaa guidxaa ne acadee guendanadxaaba. Ra cundu’xenu ca diidxa ri’, zanda gabinu de dxandi, ni ucala’dxinu nusieenenu, tu guunda ca ni nga guieene naquiiñe guidu’yanu xi na gadxe gadxe diidxa, xi na cada tobi, ne xi zanda iqui’ñenu de guiraaca’, t zacaa acaneeca laanu guiniisicanu. Ne Acani ne guendarui’ diidxa. Zaqueca iqui’ñenu guendabiaani ne zacaa guidxeelanu neza cubi acanee gapanu guiraa xhquiidxinu jma sicaru ne jma nayeche’. ( biniza )

